આરબ દેશો પણ ભારત કરતાં વધુ વિકસિત છે, તેનું કારણ છે ત્યાંનું રાજકારણ. કોઈ પણ દેશનો વિકાસ રાજકારણીઓના હાથમાં હોય છે, ધર્મના હાથમાં નહી. યુરોપમાં વર્ષો પહેલાં ચર્ચો સત્તા કરતા હતાં. બ્રિટનમાં રાજા કે રાણી સત્તાવાર રીતે ચર્ચ ઓફ ઈંગ્લેન્ડ (આપણું પ્રોટેસ્ટન્ટ ચર્ચ)નો વડો છે, કેમ? કેમકે અહીં રાજકારણ અને ધર્મ મિશ્રિત હતો. ભારતમાં કદી એવું નથી બન્યું. જનતા ધર્મથી અભિભૂત હોય, પણ કોઈ પણ ધર્મનો વડો દેશ ચલાવવા માટે ક્વોલિફાય નથી થયો. હા, સાધ્વી ઉમા ભારતી જેવા એકલ દોકલ રાજકારણમાં પ્રવેશે અને મોરારીબાપુ પોતાની પિપુડી વગાડે કે બાબા રામદેવ ચુંટણીમાં ઉભા રહેવાની જાહેરાત કરે, તે અન્ય વાત છે. યુરોપ કે અન્ય દેશોની જેમ ભારતમાં ધર્મ ક્યારેય શાસન કરી શકે તેવી શક્યતા જ નથી, કેમકે ભારતમાં ધર્મ એટલે શું? કોઈ એક ધર્મ છે આપણા દેશમા? બ્રાહ્મણનો ધર્મ અલગ, વૈષ્ણવનો અલગ, તેમાં પણ ઈસ્કોન અને પુષ્ટિમાર્ગ તથા સ્વામિનારાયણ બધાં વૈષ્ણવ કહેવાય છતાં કોઈ દિવસ એક પાટલીએ ના બેસે, જૈન અલગ, આ સત્યસાંઈ બાબા, પેલા આર્ટ ઓફ લિવિંગ વાળા રવિશંકરજી, આપણા ગુજરાતના લોકલાડીલા આસારામ બાપુ, મોરારી બાપુ, હવે તો પાછા ભાઈ શ્રી રમેશભાઈ ઓઝા, આ બધા પોતપોતાની ટ્રેડમાર્ક વાળી ધર્મની દુકાનો ચલાવે છે, ત્યાં આપણે ત્યાં રાજકારણ પર ધર્મની અસર કેવી રીતે થઈ શકે? તમે પેલી કરચલાઓને બોટમાં ખુલ્લા લઈ જવાની વાર્તા તો સાંભળી જ હશે ને? એવું છે આપણા દેશમાં. માટે જ આપણા દેશનો હિંદુ ધર્મ હું તો તદ્દન નિરૂપદ્રવી ગણાવું છું. નમાયલા લોકોથી ભરેલો દેશ છે આપણો, એક અણ્ણા હઝારે કે મહાત્મા ગાંધી કશુંક કરશે તેવી આશા સાથે જીવનારા લોકો છીએ આપણે, આપણને વળી ધર્મ અને વેદો પુરાણો ક્યાં સ્પર્શે જ છે?